CELEX: 52015PC0024
Language: mt
Date: 2015-01-29
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata mill-Unjoni Ewropea fil-Kumitat Konġunt stabbilit bil-Ftehim bejn il-Komunità Ewropea tal-Faħam u l-Azzar u r-Repubblika tat-Turkija dwar il-kummerċ fil-prodotti koperti bit-Trattat li jistabbilixxi l-Komunità Ewropea tal-Faħam u l-Azzar fir-rigward tas-sostituzzjoni tal-Protokoll 1 ta' dak il-Ftehim, dwar id-definizzjoni tal-kunċett ta' “prodotti oriġinarji” u metodi ta' kooperazzjoni amministrattiva bi protokoll ġdid li, f'dak li għandu x'jaqsam mar-regoli tal-oriġini, jirreferi għall-Konvenzjoni Reġjonali dwar ir-regoli preferenzjali tal-oriġini pan-Ewro-Mediterranji

|
			
		
		
		52015PC0024
		
			Proposta għal DEĊIŻJONI TAL-KUNSILL dwar il-pożizzjoni li għandha tiġi adottata mill-Unjoni Ewropea fil-Kumitat Konġunt stabbilit bil-Ftehim bejn il-Komunità Ewropea tal-Faħam u l-Azzar u r-Repubblika tat-Turkija dwar il-kummerċ fil-prodotti koperti bit-Trattat li jistabbilixxi l-Komunità Ewropea tal-Faħam u l-Azzar fir-rigward tas-sostituzzjoni tal-Protokoll 1 ta' dak il-Ftehim, dwar id-definizzjoni tal-kunċett ta' “prodotti oriġinarji” u metodi ta' kooperazzjoni amministrattiva bi protokoll ġdid li, f'dak li għandu x'jaqsam mar-regoli tal-oriġini, jirreferi għall-Konvenzjoni Reġjonali dwar ir-regoli preferenzjali tal-oriġini pan-Ewro-Mediterranji /* COM/2015/024 final - 2015/0016 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Il-Konvenzjoni Reġjonali dwar ir-regoli
preferenzjali tal-oriġini pan-Ewro-Mediterranji[1]
("il-Konvenzjoni") tistabbilixxi dispożizzjonijiet dwar
l-oriġini ta' prodotti kkummerċjati skont il-Ftehimiet rilevanti
konklużi bejn il-Partijiet Kontraenti. L-UE u t-Turkija ffirmaw
il-Konvenzjoni fil-15 ta' Ġunju 2011 u fl-4 ta' Novembru 2011
rispettivament.
L-UE u t-Turkija ddepożitaw l-istrumenti
tagħhom ta' aċċettazzjoni għand id-depożitarju ta' din
il-Konvenzjoni fit-26 ta' Marzu 2012 u fl-4 ta' Diċembru 2013,
rispettivament. Minħabba f'hekk, bl-applikazzjoni tal-Artikolu 10(3)
tagħha, il-Konvenzjoni daħlet fis-seħħ kemm fl-UE u kif
ukoll fit-Turkija u fl-1 ta' Mejju 2012 u
fl-1 ta' Frar 2014 rispettivament.
L-Artikolu 6 tal-Konvenzjoni jistipula li
kull Parti Kontraenti tieħu miżuri xierqa biex tiżgura li
l-Konvenzjoni tiġi applikata b'mod effettiv. Għal dak il-għan,
il-Kumitat Konġunt stabbilit mill-Ftehim bejn il-Komunità Ewropea
tal-Faħam u l-Azzar u r-Repubblika tat-Turkija dwar il-kummerċ
fil-prodotti koperti bit-Trattat li jistabbilixxi l-Komunità Ewropea
tal-Faħam u l-Azzar[2],
għandu jadotta Deċiżjoni li tissostitwixxi l-Protokoll 1 dwar
id-definizzjoni tal-kunċett ta' "prodotti oriġinarji" u
metodi ta' kooperazzjoni amministrattiva bi Protokoll ġdid li, fir-rigward
tar-regoli tal-oriġini, jirreferi għall-Konvenzjoni.
Il-pożizzjoni li għandha tittieħed mill-UE fi ħdan
il-Kumitat Konġunt għandha tiġi stabbilita mill-Kunsill.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
L-Istati Membri tal-UE ġew infurmati dwar
l-abbozz ta' Deċiżjoni tal-Kunsill fit-Taqsima tal-Oriġini
tal-Kumitat tal-Kodiċi Doganali tat-13 ta' Mejju 2013. Il-Partijiet
Kontraenti għall-Konvenzjoni ġew ikkonsultati l-aħħar waqt
il-laqgħa tal-grupp ta' ħidma Pan-Ewro-Mediterranju tat-22 u tat-23
ta' Ottubru 2014.
Ma kienx meħtieġ li wieħed
jirrikorri għal għarfien espert estern. Barra minn hekk, ma kienx
hemm bżonn li ssir valutazzjoni tal-impatt billi l-adattamenti proposti
huma ta' natura teknika u ma jolqtux is-sustanza tal-protokoll dwar ir-regoli
tal-oriġini li jinsab fis-seħħ bħalissa.
3.           ELEMENTI LEGALI TAL-PROPOSTA
Il-bażi ġuridika għal din
id-Deċiżjoni tal-Kunsill hija l-ewwel subparagrafu
tal-Artikolu 207(4), flimkien mal-Artikolu 218(9) tat-Trattat dwar
il-Funzjonament tal-Unjoni Ewropea.
Il-proposta taqa' taħt il-kompetenza
esklussiva tal-Unjoni. Għalhekk il-prinċipju tas-sussidjarjetà ma
japplikax.
L-istrument li qed jiġi propost: Deċiżjoni
tal-Kunsill.
2015/0016 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tiġi adottata mill-Unjoni Ewropea fil-Kumitat Konġunt stabbilit
bil-Ftehim bejn il-Komunità Ewropea tal-Faħam u l-Azzar u r-Repubblika
tat-Turkija dwar il-kummerċ fil-prodotti koperti bit-Trattat li
jistabbilixxi l-Komunità Ewropea tal-Faħam u l-Azzar fir-rigward
tas-sostituzzjoni tal-Protokoll 1 ta' dak il-Ftehim, dwar id-definizzjoni
tal-kunċett ta' “prodotti oriġinarji” u metodi ta' kooperazzjoni amministrattiva
bi protokoll ġdid li, f'dak li għandu x'jaqsam mar-regoli
tal-oriġini, jirreferi għall-Konvenzjoni Reġjonali dwar
ir-regoli preferenzjali tal-oriġini pan-Ewro-Mediterranji
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament
tal-Unjoni Ewropea, u b'mod partikolari l-ewwel subparagrafu
tal-Artikolu 207(4) flimkien mal-Artikolu 218(9) tiegħu,
Wara li kkunsidra l-proposta tal-Kummissjoni
Ewropea,
Billi:
(1)       Il-Protokoll 1 tal-Ftehim
bejn il-Komunità Ewropea tal-Faħam u l-Azzar u r-Repubblika
tat-Turkija dwar il-kummerċ fi prodotti koperti mit-Trattat li
jistabbilixxi l-Komunità Ewropea tal-Faħam u l-Azzar[3] (il-Ftehim), f'dak li
għandu x'jaqsam mad-definizzjoni tal-kunċett ta' "prodotti
oriġinarji" u metodi ta' kooperazzjoni amministrattiva ('il-Protokoll
1').
(2)       Il-Konvenzjoni Reġjonali
dwar ir-regoli preferenzjali tal-oriġini pan-Ewro-Mediterranji[4]
("il-Konvenzjoni") tistabbilixxi dispożizzjonijiet dwar
l-oriġini ta' prodotti kkummerċjati skont il-Ftehimiet rilevanti konklużi
bejn il-Partijiet Kontraenti.
(3)       L-Unjoni u t-Turkija ffirmaw
il-Konvenzjoni fil-15 ta' Ġunju 2011 u l-4 ta' Novembru 2011
rispettivament.
(4)       L-Unjoni u t-Turkija
ddepożitaw l-istrumenti tagħhom ta' aċċettazzjoni
għand id-depożitarju tal-Konvenzjoni fis-26 ta' Marzu 2012 u fl-4 ta'
Diċembru 2013 rispettivament. Minħabba f'hekk, bl-applikazzjoni
tal-Artikolu 10(3) tagħha, il-Konvenzjoni daħlet
fis-seħħ kemm fl-Unjoni u kif ukoll fit-Turkija fl-1 ta' Mejju 2012
u fl-1 ta' Ottubru 2014 rispettivament.
(5)       L-Artikolu 6
tal-Konvenzjoni jistipula li kull Parti Kontraenti tieħu miżuri
xierqa biex tiżgura li l-Konvenzjoni tiġi applikata b'mod effettiv.
Għal dak il-għan, il-Kumitat Konġunt stabbilit mill-Ftehim
għandu jadotta Deċiżjoni li tissostitwixxi l-Protokoll 1 bi
Protokoll ġdid li, fir-rigward tar-regoli tal-oriġini, jirreferi
għall-Konvenzjoni.
(6)       Il-pożizzjoni tal-Unjoni
fil-Kumitat Konġunt għandha għalhekk tkun ibbażata fuq
l-abbozz ta’ deċiżjoni mehmuż,
ADOTTA DIN ID-DEĊIŻJONI: 
Artikolu 1
Il-pożizzjoni li għandha tiġi
adottata f'isem l-Unjoni Ewropea fil-Kumitat Konġunt stabbilit mill-Ftehim
bejn il-Komunità Ewropea tal-Faħam u l-Azzar u r-Repubblika tat-Turkija
dwar il-kummerċ fil-prodotti koperti bit-Trattat li jistabbilixxi
l-Komunità Ewropea tal-Faħam u l-Azzar, fir-rigward tas-sostituzzjoni
tal-Protokoll 1 ta' dak il-Ftehim, f'dak li għandu x'jaqsam
mad-definizzjoni tal-kunċett ta' "prodotti oriġinarji" u
metodi ta' kooperazzjoni amministrattiva bi Protokoll ġdid li, fir-rigward
tar-regoli tal-oriġini, jirreferi għall-Konvenzjoni Reġjonali
dwar ir-regoli preferenzjali tal-oriġini pan-Ewro-Mediterranji,
għandha tkun ibbażata fuq l-abbozz ta' deċiżjoni
tal-Kumitat Konġunt, mehmuż ma' din id-Deċiżjoni.
Ir-rappreżentanti tal-Unjoni fil-Kunsill
ta' Assoċjazzjoni jistgħu jaqblu dwar tibdil minuri fl-abbozz
tad-deċiżjoni tal-Kunsill ta' Assoċjazzjoni, mingħajr
deċiżjoni ulterjuri tal-Kunsill.
Artikolu 2
Id-deċiżjoni tal-Kumitat
Konġunt trid tiġi ppubblikata f'Il-Ġurnal Uffiċjali
tal-Unjoni Ewropea.
Artikolu 3
Din id-Deċiżjoni tidħol
fis-seħħ fid-data tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 54, 26.2.2013, p. 4.
[2]               ĠU L 227, 7.9.1996, p. 3.
[3]               ĠU L 227, 7.9.1996, p. 3.
[4]               ĠU L 54, 26.2.2013, p. 4.
Abbozz
DEĊIŻJONI Nru … TAL-KUMITAT KONĠUNT KEFA-TURKIJA
ta' 
li tisosstiwixxi l-Protokoll 1 tal-Ftehim bejn il-Komunità Ewropea
tal-Faħam u l-Azzar u r-Repubblika tat-Turkija dwar
il-kummerċ fi prodotti koperti mit-Trattat li jistabbilixxi l-Komunità Ewropea
tal-Faħam u l-Azzar, dwar id-definizzjoni tal-kunċett ta'
"prodotti oriġinarji" u metodi ta' kooperazzjoni amministrattiva
Il-KUMITAT KONĠUNT
KEFA-Turkija
Wara li kkunsidra l-Ftehim bejn Il-Komunità
Ewropea tal-Faħam u l-Azzar u r-Repubblika tat-Turkija dwar
il-kummerċ ta' prodotti koperti mit-Trattat li jistabbilixxi l-Komunità
Ewropea tal-Faħam u l-Azzar[1],
u b'mod partikolari l-Artikolu 6(2) tiegħu,
Wara li kkunsidra l-Protokoll 1 tal-Ftehim
bejn il-Komunità Ewropea tal-Faħam u l-Azzar u r-Repubblika
tat-Turkija dwar il-kummerċ fi prodotti koperti mit-Trattat li
jistabbilixxi l-Komunità Ewropea tal-Faħam u l-Azzar dwar
id-definizzjoni tal-kunċett ta' "prodotti oriġinarji" u
metodi ta' kooperazzjoni amministrattiva,
Billi:
(1)                   
L-Artikolu 6(2) tal-Ftehim bejn il-Komunità
Ewropea tal-Faħam u l-Azzar u r-Repubblika tat-Turkija dwar
il-kummerċ ta’ prodotti koperti mit-Trattat li jistabbilixxi l-Komunità
Ewropea tal-Faħam u l-Azzar (“il-Ftehim”)
jirreferi għall-Protokoll 1 għall-Ftehim (“il-Protokoll 1”) li
jistabbilixxi r-regoli tal-oriġini u jipprovdi għal akkumulazzjoni
ta’ oriġini bejn l-UE, it-Turkija u Partijiet Kontraenti oħrajn
għall-Konvenzjoni.
(2)                   
L-Artikolu 39 tal-Protokoll 1
jipprovdi li l-Kumitat Konġunt previst fl-Artikolu 14 tal-Ftehim
jista’ jiddeċiedi li jemenda d-dispożizzjonijiet ta’ dan
il-protokoll.
(3)                   
Il-Konvenzjoni Reġjonali dwar ir-regoli
preferenzjali tal-oriġini pan-Ewro-Mediterranji[2] (“il-Konvenzjoni”)
għandha l-għan li b'att legali wieħed, tissostitwixxi
l-protokolli dwar ir-regoli tal-oriġini li jinsabu fis-seħħ
bħalissa fost il-pajjiżi taż-żona pan-Ewro-Mediterranja.
(4)                   
L-Unjoni Ewropea u t-Turkija ffirmaw
il-Konvenzjoni fil-15 ta' Ġunju 2011 u fl-4 ta' Novembru 2011
rispettivament.
(5)                   
L-Unjoni Ewropea u t-Turkija ddepożitaw
l-istrumenti tagħhom ta' aċċettazzjoni għand
id-depożitarju tal-Konvenzjoni fis-26 ta' Marzu 2012 u fl-4 ta'
Diċembru 2013 rispettivament. Il-Konvenzjoni daħlet
fis-seħħ kemm fl-Unjoni Ewropea kif ukoll fit-Turkija fl-1 ta' Mejju
2012 u fl-1 ta' Frar 2014 ripettivament, b'riżultat tal-applikazzjoni
tal-Artikolu 10(3) tal-Konvenzjoni.
(6)                   
Il-Konvenzjoni inkludiet il-parteċipanti
fil-Proċess ta’ Stabbilizzazzjoni u ta’ Assoċjazzjoni
fiż-żona Pan-Ewro-Mediterranja tal-akkumulazzjoni tal-oriġini.
(7)                   
Il-Protokoll 1 għandu għalhekk jinbidel
bi protokoll ġdid li jagħmel referenza għall-Konvenzjoni.
ADOTTA DIN ID-DEĊIŻJONI:
Artikolu 1
Il-Protokoll 1 tal-Ftehim bejn il-Komunità
Ewropea tal-Faħam u l-Azzar u r-Repubblika tat-Turkija dwar
il-kummerċ fi prodotti koperti mit-Trattat li jistabbilixxi l-Komunità
Ewropea tal-Faħam u l-Azzar, dwar id-definizzjoni tal-kunċett
ta' "prodotti oriġinarji" u metodi ta' kooperazzjoni
amministrattiva, jiġi sostitwit bit-test stabbilit fl-Anness għal din
id-Deċiżjoni.
Artikolu 2
Din id-Deċiżjoni tidħol
fis-seħħ fid-data tal-adozzjoni tagħha.
Tibda tapplika minn …
Magħmul fi
                                                                       Għall-Kumitat
Konġunt
                                                                       Il-President
Anness
Protokoll 1
dwar
id-definizzjoni tal-kunċett ta' "prodotti oriġinarji" u
dwar metodi ta' kooperazzjoni amministrattiva
Artikolu 1
Ir-regoli
ta’ oriġini applikabbli
1.         Għall-fini
tal-implimentazzjoni ta’ dan il-Ftehim, l-Appendiċi I u
d-dispożizzjonijiet rilevanti ta’ Appendiċi II għall-Konvenzjoni
Reġjonali dwar ir-regoli preferenzjali tal-oriġini
pan-Ewro-Mediterranji[3]
(“il-Konvenzjoni”) japplikaw.
2.         Ir-referenzi kollha għal
“ftehim rilevanti” fl-Appendiċi I u fid-dispożizzjonijiet rilevanti
tal-Appendiċi II tal-Konvenzjoni Reġjonali dwar ir-regoli
preferenzjali ta’ oriġini Pan-Ewro-Mediterranji jiġu interpretati bħala
li jfissru dan il-Ftehim.
Artikolu 2
Soluzzjoni
ta’ tilwim
1.         Meta b'rabta mal-proċeduri
ta' verifika tal-Artikolu 32 tal-Appendiċi I tal-Konvenzjoni
jinqala' xi tilwim li ma jkunx jista' jissolva bejn l-awtoritajiet doganali li
jkunu qed jitolbu l-verifika u l-awtoritajiet doganali li jkunu responsabbli
għat-twettiq ta' din il-verifika, it-tilwim għandu jitressaq quddiem
il-Kumitat Konġunt.
2.         Fil-każijiet kollha
s-soluzzjoni tat-tilwim bejn l-importatur u l-awtoritajiet doganali
tal-pajjiż importatur isseħħ skont il-leġiżlazzjoni
ta' dak il-pajjiż.
Artikolu 3
Emendi
għall-Protokoll
Il-Kumitat Konġunt jista'
jiddeċiedi li jemenda d-dispożizzjonijiet ta' dan il-Protokoll.
Artikolu 4
L-irtirar
mill-Konvenzjoni
1.         Jekk jingħata avviż
bil-miktub jew mill-Unjoni Ewropea jew mit-Turkija lid-depożitarju
tal-Konvenzjoni dwar l-intenzjoni tagħhom li jirtiraw mill-Konvenzjoni
skont l-Artikolu 9 tagħha, l-Unjoni Ewropea u t-Turkija immedjatament
jidħlu f'negozjati dwar ir-regoli tal-oriġini għall-iskop
tal-implimentazzjoni ta' dan il-Ftehim.
2.         Dawn ir-regoli tal-oriġini
li jinsabu fl-Appendiċi I u, fejn xieraq, id-dispożizzjonijiet
rilevanti ttal-Appendiċi II tal-Konvenzjoni, applikabbli fil-mument ta’
rtirar, jibqgħu japplikaw għal dan il-Ftehim sakemm ma jidħlu fis-seħħ
ir-regoli ta’ oriġini appena nnegozjati. Ir-regoli tal-oriġini li
jinsabu fl-Appendiċi I u, fejn xieraq, id-dispożizzjonijiet rilevanti
tal-Appendiċi II tal-Konvenzjoni, madankollu, mill-mument tal-irtirar, għandhom
jiġu interpretati b'mod li jippermetti akkumulazzjoni bilaterali bejn
l-Unjoni Ewropea u t-Turkija biss.
Artikolu 5
Dispożizzjonijiet
tranżitorji – akkumulazzjoni
Minkejja l-Artikoli 16(5) u 21(3)
tal-Appendiċi I tal-Konvenzjoni, fejn l-akkumulazzjoni tinvolvi biss
l-Istati tal-EFTA, il-Gżejjer Faeroe, l-Unjoni Ewropea, it-Turkija u
l-parteċipanti fil-Proċess ta' Stabilizzazzjoni u ta'
Assoċjazzjoni, il-prova tal-oriġini tista' tkun ċertifikat
tal-moviment EUR.1 jew dikjarazzjoni tal-oriġini.
[1]               ĠU L 227, 7.9.1996, p. 3.
[2]               ĠU L 54, 26.2.2013, p. 4.
[3]               ĠU L 54, 26.2.2013, p. 4.